khistorydata/jeongjo-sjw-relations huggingface dataset:
정조 2년
戊戌七月二十日辰時。上御熙政堂。大臣備局堂上引見入侍時。領議政金尙喆。左議徐命善。右議政鄭弘淳。知中樞府事具善復。行戶曹判書具允鈺。左參贊洪樂性。刑曹判書鄭光漢。行副司直鄭好仁。禮曹判書金華鎭。開城留守兪彦鎬。行都承旨洪國榮。副司直柳戇。校理嚴思晩。左副承旨李義翊。記事官鄭東浚。事變假注書李百亨。記事官林錫喆徐龍輔。以次進伏訖。尙喆曰。連日勞動。聖體。若何。上曰。一樣矣。尙喆曰。王大妃殿氣候。若何。上曰。一樣矣。尙喆曰。惠慶宮氣候。若何。上曰。一樣矣。尙喆曰。此前統制使李昌運狀啓也。今秋三南水操。依事目各其前洋設行之意。發傳令。分付。而本營所屬各道舟師。來八月十五日設行事。爲辭矣。丙申行操後。昨秋旣未擧行。則年年停廢。事甚可悶。而僚相之議。或以嶺湖沿邑之纔經賑政。有所持難。何以爲之乎。上曰。左右相之意。何如。左議政徐命善曰。戎政固自不輕。而民弊亦不可不顧。嶺湖沿邑。經賑未久。裹糧赴操於未及秋成之前。儘可悶也。臣意則姑令停止。似好矣。右議政鄭弘淳曰。湖嶺民事之可念。果如僚相所陳。而湖南之以昨今年事之稍勝。獨令擧行。則亦似有班駁之歎矣。上曰。將臣之意。何如。訓鍊大將具善復曰。湖西嶺南沿邑。纔經設賑。勢難擧行。則獨行湖南。似斑駁矣。守禦使洪樂性曰。若以年事豊歉。論其停操與否。則只於年事稍勝之道。獨爲擧行。似無不可矣。禁衛大將洪國榮曰。蓋秋操行否。當觀昨年年事之如何。而昨年三南。亦未免失稔。窮民之裹糧遠赴。亦涉重難。臣意則姑令一體停操。而更觀今年年事。以爲明秋設行之地。恐似得宜矣。上曰。爲念民事。欲命停操矣。出擧條尙喆曰。此平安監司洪樂純狀啓也。以爲江界入送年例蔘價木四十八同。因前監司狀聞。已蒙特恩。故昨年則以純錢劃送。而取考別餉庫記付。則木有裕而無用。錢有限而漸耗。實有難繼之慮。今年爲始。蔘價木四十八同。錢木參半輸送事。令廟堂。稟旨分付矣。本營之有裕者木也。不足者錢也。年年純錢之入送。實有難繼之慮。錢木參半。猶勝於純木。劃送之時。道臣所論。誠有所據依狀請。使之錢木參半。而若其木品之升麤尺短。有名無實者。分付道臣。各別察飭。使江民俾蒙實惠。何如。上曰。左右相之意。何如。左議政徐命善曰。本道事。道臣必當商量。純錢果有難繼之慮。則依所請姑令參半。更待錢儲之稍裕。隨時闊狹。似好矣。右議政鄭弘淳曰。錢木參半。未必爲大段難便。而但聞年來庫儲木品。極爲麤薄。若以此劃送。則有名無實。莫此爲甚。另加照檢。毋使江民。有稱怨之端事。申飭道臣。爲好矣。上曰。依爲之。出擧條尙喆曰。每當謁聖之時。爲本館養士之需。自朝家有物力添助之例。戶曹木一同。兵曹木二同。劃送。何如。右議政鄭弘淳曰。木之該曹需用。自不失應定之價。而本館。則作錢之際。輒有消耗不實之嘆。依此數以錢劃給。似好矣。上曰。依爲之。出擧條尙喆曰。此守禦使洪樂性狀啓也。今秋合操。旣已停止。巡點。何以爲之事。請令廟堂。稟旨分付矣。秋操旣停。何可行巡點。一體姑停之意。分付。何如。上曰。依爲之。出擧條尙喆曰。此前北兵使徐有大狀啓也。本營屬軍兵合操。富寧以南各衛及防營軍兵。今秋廵操。依定式擧行。親騎衛都試。依例合設事。請令廟堂稟處。此南兵使金永緩狀啓也。南各營習操依定式擧行。三甲左右營春操。旣有待秋擧行之朝令。今秋一體擧行事。請令廟堂。稟旨。分付矣。詰戎之政。西北最重。何可無端停廢。北兵營秋操及親騎衛合設都試。使之依例擧行。南兵營秋操。亦令一體設行。而至於三甲左右營。則每當秋操。只行官門聚點例也。依此擧行之意。分付。何如。上曰。依爲之。出擧條尙喆曰。此全羅兵使柳爀。慶尙左兵使白東俊。慶尙右兵使尹僖東。公忠兵使李鼎炳狀啓也。皆以今秋習操及城營將巡點。依例擧行事。請令廟堂。稟旨。分付矣。三南年事。旣不告歉。詰戎大政。何可一向停廢。秋操。皆令擧行。旣行習操。城營將巡點。竝姑停止之意。分付。何如。上曰。依爲之。出擧條尙喆曰。此平安兵使李柱國狀啓也。今秋巡操。依例擧行事。請令廟堂。稟處。此黃海兵使李應爀狀啓也。今秋習操點視及歲抄軍點考。一體擧行事。請令廟堂。稟處矣。兩西秋操。不可停廢。竝令依狀請擧行事。分付。何如。上曰。依爲之。出擧條尙喆曰。此京畿監司鄭尙淳狀啓也。本營廵牙兵間。五年習操。今年當次。今秋廵路。依節目設行事。請令廟堂。稟旨。分付矣。畿內秋操。姑皆停止之時。廵牙兵習操。何可獨行。一體姑停之意。分付。何如。上曰。依爲之。出擧條弘淳曰。言端旣發。敢復陳達矣。關西府庫之爲朝家所恃者。何如。而近來耗蠹日甚。徒擁虛簿。雖謂之哀痛。可也。本營各庫歲入木綿最多。應下之外。以此爲別備儲積。及至有陳久不堪用之境。則發賣作錢。以無用作有用。固是不得已之事。而但新舊區別之際。新者未必爲儲。舊者未必出庫。況木未嘗不足。則謂之貿木是何名也。而取出記簿錢貨。百兩之錢。代充一同之木。麤薄短劣。有名無實。事之孟浪。孰甚於此。百年儲積。蕩然至此。此而置之。關西府藏。終歸烏有而後已。不檢之道臣。何能辭其責乎。宜及此時。另加査處。以絶後來襲繆之弊。斷不可已矣。上曰。所奏甚是。當有査處之道矣。出擧條國榮曰。今秋陵行。卽遠陵當次。而宿衛所管攔後槍劍軍及他名色排站隨往者。其數將至近千矣。其所接濟。亦自不些。而以臣營錢穀。若爲策應。則名色終涉。何如。自朝家。宜有別般區劃之道。然後可無掣礙之端。敢此仰達。下詢大臣處之。何如。上曰。大臣之意。何如。領議政金尙喆曰。宿衛所名色各異。陵行時策應多端。此非責出於禁營者。不可無別般區劃之道。關西木二百同劃給。諸般戎需。使之及期措備。似好矣。左議政徐命善曰。宿衛軍兵之接濟。非禁營所當辦出者。依此數區劃。然後庶可以措備矣。右議政鄭弘淳曰。需用旣多。恐非一營門所能擔當。且名色各異。如是措劃。誠好矣。上曰。依爲之。出擧條允鈺曰。各道稅穀。今幾畢到。而陽城以畿邑。尙不來納。自臣曹。連爲發關催促。而終無消息。事極萬萬未安。當該守令。令本道。指名現告。拿問處之。何如。上曰。依爲之。出擧條命書傳敎曰。詰戎之擧。不容疎忽。而昨年嶺湖旣多設賑之邑。眞所謂瘡痍甫完。此時保民之方。尤所當念。今秋三南水操。竝令特爲停止。仍命退。諸臣以次退出。
정조 2년
戊戌七月二十日午時。上御誠正閣。同副承旨入侍時。同副承旨申應顯。記事官鄭東浚林錫喆徐龍輔。以次進伏訖。上命書傳敎曰。明日望拜禮。親鞫相値。權停。又命書傳敎曰。明日輪對停。仍命退。諸臣以次退出。
정조 2년
行都承旨洪國榮宿衛所直。行左承旨鄭民始坐直。行右承旨李鎭衡坐。左副承旨李義翊坐直。右副承旨徐有防坐。同副承旨申應顯坐。注書柳孟養藥院直鄭東浚仕直。事變假注書李百亨仕。
정조 2년
備邊司薦望。以具以謙爲北兵使。
정조 2년
吏曹口傳政事。以金魯鎭爲同義禁。
정조 2년
兵曹口傳政事。以具純爲兼內乘。
정조 2년
傳于洪國榮曰。副提調。持加減六和湯。入侍。
정조 2년
鄭民始。以宿衛所言啓曰。明日親鞫殿座時。作門環衛等事。依十八日例。待標信發令箭擧行之意。敢啓。傳曰。知道。
정조 2년
李義翊。以刑曹言啓曰。罪人孟聲遠姜鍵等。令該曹刑推放送事。命下矣。依傳敎。罪人孟聲遠姜鍵等。各嚴刑一次後。竝放送之意。敢啓。傳曰。知道。
정조 2년
又以義禁府言啓曰。窮凶極惡大逆不道罪人量海。旣已承服正刑。其父母妻妾子女祖孫兄弟姊妹子之妻妾伯叔父兄弟之子。年歲姓名。存沒居住。令漢城府。考出帳籍。亦爲分付五部及各該道。應坐諸人。一一査出。成冊牒報。後依律擧行。而籍沒家産。破家瀦澤。降邑號罷守令等事。令各該司。奉承傳擧行。何如。傳曰。允。
정조 2년
又以義禁府言啓曰。犯上不道罪人後翼。旣已承服正刑。籍沒家産事。令各該司。奉承傳擧行。何如。傳曰。允。
정조 2년
又以刑曹言啓曰。因義禁府啓辭。窮凶極惡大逆不道罪人量海。籍沒家産事。命下矣。罪人量海奴婢等。令京兆。考出帳籍。亦爲知委於五部及各該道。使之一一査出。修成冊報來後。依例花名。永屬公賤之意。敢啓。傳曰。知道。
정조 2년
戊戌七月二十一日辰時。上御誠正閣。都承旨入侍時。行都承旨洪國榮。記事官柳孟養林錫喆徐龍輔。以次進伏訖。國榮曰。夜間聖體。若何。上曰。痢漸終不去根。時時復發。誠爲可悶矣。國榮曰。此專是暑濕未祛。滯氣未解之致。倉廩散加進。好矣。上曰。更問於醫官後當進矣。國榮曰。湯劑方煎待矣。上曰。入之。醫官慶絢。奉加減六和湯進前。上進御。上曰。昨日備忘。何如。國榮曰。下敎誠允當矣。上曰。先王手敎。旣明白尙存。則迂儒何敢冒禁陳章。予亦何敢任自變改乎。此等義理。決難移易。其在懲後之道。疏儒所當嚴處。而此等駭擧之類。不足深責。故只施停擧之罰矣。國榮曰。旣有先王禁令。則事雖可改者。今何異議於其間乎。疏儒之只施輕罰。亦爲聖德事矣。命退去。諸臣以次出。
정조 2년
戊戌七月二十一日辰時。上御肅章門。親鞫入侍時。行都承旨洪國榮。行左承旨鄭民始。行右承旨李鎭衡。左副承旨李義翊。右副承旨徐有防。同副承旨申應顯。注書柳孟養鄭東浚。事變假注書李百亨。記事官林錫喆徐龍輔。以次侍立訖。上具翼善冠袞龍袍。乘輿出協陽門。詣肅章門殿座。領議政金尙喆。領敦寧鄭存謙。左議政徐命善。右議政鄭弘淳。判義禁洪樂性。知義禁鄭好仁。同義禁金魯鎭尹坊。刑房承旨徐有防。大司憲李衍祥。持平李延年。正言宋銓林道浩。問事郞廳校理沈念祖。副修撰沈豊之。兵曹正郞趙時偉朴祐源。校理嚴思晩。兵曹佐郞金履正。前正言柳誼。文兼宋煥億金憙黃昇源韓用龜。副修撰鄭志儉。別刑房都事張集紹尹秀東。文書色都事金晩根趙景鎭。以次進伏。尙喆曰。夜間聖體。若何。上曰。一樣矣。尙喆曰。今則罪人已爲拿來。而皆是根柢窩窟矣。上曰。罪人尹得淵上之。命問郞。書問目曰云云。見事變日記供曰云云。見事變日記上曰。罪人韓後翼上之。命問郞。書問目曰云云。見事變日記後翼供曰云云。見事變日記尙喆曰。搜見後翼文書。則有自爲問目。自爲供辭。豫爲構置者。而其招中。以非龜柱之指揮爲發明。於此一事。眞贜綻露。而自構問目及供辭之狀。萬萬凶悖矣。上曰。極爲凶獰矣。又問曰云云。見事變日記後翼。供曰云云。見事變日記命善曰。機事機心之機字。不可不一問矣。又問曰云云。見事變日記後翼供曰云云。見事變日記尙喆等曰。此賊之供。無非凶言悖說。別無更問。速爲正刑。宜矣。又問曰云云。見事變日記供曰云云。見事變日記尙喆等曰。此賊供辭中。若自上敎之。則當遲晩云云之供。無異詬天罵日矣。速爲正刑。宜矣。上曰。極爲凶獰矣。仍命問郞。持結案讀之。捧遲晩。上曰。洪量海上之。命問郞。書問目曰云云。見事變日記量海供曰云云。見事變日記尙喆曰。量海文書中。啓能及凶逆之札。皆作帖藏置。其文字中。皆稱曰啓能氏趾海氏。而皆在丁酉以後。於此一事。已是凶逆矣。上曰。極爲凶獰矣。見其貌樣。尤極巧惡矣。又問曰云云。見事變日記量海供曰云云。見事變日記尙喆曰。其供中若納遲晩。則當納遲晩云云之供。與後翼之供。一串貫來。尤極凶獰矣。又問曰云云。見事變日記量海供曰云云。見事變日記尙喆等曰。量海之供。以爲明義錄中述海趾海啓能恒簡諸賊之或咀呪或挾刃或推戴云云之事。果皆疑之不信曰。此人豈爲此事。必是不忍杖承款云云之供。極爲凶惡矣。天下。豈有如此凶逆乎。聞之不覺骨冷心寒矣。上曰。今則謀逆諸節。綻露無餘矣。又問曰云云。見事變日記量海供曰云云。見事變日記尙喆等曰。量海之供中。以爲欲爲謀逆云云。又聚金方行家好子咀呪挾匕擧兵間。欲臨時爲之云云之說。及欲效龍輝興文。挾匕入來之供。不覺心膽具掉。此等凶逆。豈可一刻容息乎。上曰。俠匕甚數。太不新新矣。尙喆等曰。稱兵犯闕。古或有之。世豈有如許凶逆乎。命問郞。讀結案捧遲晩。上曰。窮凶極惡大逆不道罪人量海。行刑時。百官館學儒生序立。出榻敎上曰。同義禁金魯鎭牌招。先入侍後謝恩出榻敎上曰。罪人禹尙德尹龍淵尹範泰上之。問曰云云。見事變日記供曰云云。見事變日記上曰。根柢已露。窩窟將破。此等之類。無異狐雛。仍命書傳敎曰。罪人禹尙德尹龍淵尹範泰。別無更問之端。特爲放送。又命書傳敎曰。罪人範升得淵之子。若淵之侄。勢難白放。發配次出付刑曹。又命書傳敎曰。罪人姜鍵範星之招。雖有所證。亦從惟輕之典。亦令該曹。刑推一次後放送。又命書傳敎曰。罪人孟聲遠。明義錄假言之說。聞於鎭華。傳于命完。當初就捕。不過欲尋階梯。特從曠蕩之典。出付刑曹。刑推一次後放送。又命書傳敎曰。罪人尹致淵。別無更問之端。特爲放送。尙喆等曰。聖意雖出於曠蕩。其中不無漏網之類矣。上曰。旣破窩窟。何問校葉乎。上命書傳敎曰。公州牧御史按覈時。在囚各人。一竝放送事。下諭于公忠監司。大司憲李衍祥。持平李延年所懷。後樂以正法罪人後翼之兄。見其弟凶疏。初不挽止。其爛熳綢繆之陰凶情節。與後翼一而二。二而一也。後翼旣已正法。則不可置之。臣等謂後樂。亟令王府。嚴鞫得情。明施典刑。宜矣。上曰。依啓。出擧條校理嚴思晩沈念祖。副修撰沈豊之鄭志儉所懷。殿下以好生之德。每於此等之逆。輒施次律。至如後翼之極惡大罪。尤極凶慘。俄於諫臣之請。雖以定式。又復靳允。而如此逆種。決不可遺置近湖。以貽無窮之憂。臣等謂後翼兄弟妻子。絶島遠配。斷不可已也。上曰。依啓。出擧條正言宋銓所懷。鞫獄文案。何等嚴重。而罪人正法之時。該府單子中。罪人罪目。有數字遺漏處。臣謂該堂。竝推考。上曰。依啓。出擧條判義禁洪樂性所啓。鞫囚拿來。何等嚴重。而都事趙器鎭。罪人拿來之際。身病猝重。中路落後。只使捕校及羅卒。押送。未知病狀輕重之果如何。而揆以事體。不可無飭。拿問處之。何如。上曰。依爲之。出擧條大司憲李衍祥。持平李延年。正言宋鍂林道浩所懷。龜柱罪狀。備悉於合辭。尙未準廳。已是失刑。而今以量海後翼兩賊之招觀之。則根柢則龜柱也。窩窟則龜柱也。尤不可一日容貸。臣等謂黑山島定配罪人龜柱。亟加嚴鞫。快正王法。宜矣。上曰。不允。出擧條命書傳敎曰。親鞫姑罷。待罪人拿來爲之。還內。諸臣以次退出。
정조 2년
行都承旨洪國榮宿衛所直。行左承旨鄭民始坐。行右承旨李鎭衡病。左副承旨李義淵坐。右副承旨徐有防坐直。同副承旨申應顯坐直。注書柳孟養藥院直鄭東浚仕直。事變假注書李百亨仕。
정조 2년
申應顯啓曰。掌令高益擎。獻納李碩九。旣已入闕。謂有情勢不爲前啓。卽爲出去。誠極未安。推考警責。何如。傳曰。允。
정조 2년
李義翊啓曰。合辭方張之時。兩司無詣臺之員。事甚未安。除在外傳旨未下。試所進去外。呈告人員。竝卽牌招。何如。傳曰。允。
정조 2년
傳于鄭民始曰。問郞鄭志儉沈念祖入侍。
정조 2년
傳于申應顯曰。科試在前。停擧儒生。一竝解停。昨日停擧儒生。勿爲擧論。
정조 2년
申應顯啓曰。吏曹判書金鍾秀。參判金熤牌不進。推考傳旨。今方捧入。而開政命下之後。如是違牌。不卽擧行。事甚未安。更卽牌招。何如。傳曰。允。
정조 2년
傳于申應顯曰。誤踏啓字中官。推考。
정조 2년
公忠監司狀啓。丹陽郡所也村居鰥夫姜萬昌等。壓死事。傳于徐有防曰。令本道。恤典擧行。
정조 2년
傳于申應顯曰。明日親鞫爲之。
정조 2년
有政。吏批。判書金鍾秀牌不進。參判金熤進。參議未差。同副承旨申應顯進。啓曰。判書金鍾秀牌招不進。參議未差。小臣獨政未安。何以爲之。敢稟。傳曰。仍爲之。以金憙爲副校理。宋煥億黃昇源爲修撰。白師坤爲司錄。沈重奎爲奉常正。學正林鳳頀。學諭成宗𢣤。校書署作丁俔祖。軍器直長張彦績。兼鏡城府使具以謙。淸川君金鍾正。兼春秋宋文輯。學錄吳錫齡單付。
정조 2년
兵批。判書李徽之病。參判尹坊病。參議李憲默入直進。參知李世奭病。同副承旨申應顯進。副司直李東郁單付。北兵使具以謙單付。
정조 2년
申應顯。以實錄廳郞廳。以摠裁官言啓曰。本廳郞廳朴大衡。方在遠牌坐罷中。依例權付軍職。冠帶常仕。使之察任。何如。傳曰。允。
정조 2년
又以刑曹言啓曰。因義禁府啓辭。犯上不道罪人後翼。籍没家産事。命下矣。罪人後翼奴婢等。令京兆。考出帳籍。亦爲知悉於五部及各該道。使之一一査出。修成冊報來後。依例花名。永屬公賤之意。敢啓。傳曰。知道。
정조 2년
又以刑曹言啓曰。因儒臣所懷。後翼兄弟妻子。絶島遠配事。命下矣。犯上不道罪人後翼兄弟妻子等。居在於公忠道結城縣。令道臣。一一査出。卽爲定配所發配事。發關分付之意。敢啓。傳曰。知道。
정조 2년
又以吏曹言啓曰。義禁府啓辭。犯上不道罪人後翼。窮凶極惡大逆不道罪人量海等。胎生邑。降邑號罷守令事。允下矣。問于義禁府。則後翼胎生於公忠道結城縣。量海胎生於京畿高陽郡云。而守令則勿罷事。曾有定奪。高陽郡。以陵寢所在。例不得降號。結城縣。班次於諸縣之下。以示貶降之意。何如。傳曰。允。
정조 2년
藝文館檢閱金勉柱書啓。臣敬奉聖諭。馳到安州牧傳諭于瀋陽問安正使領中樞府事李溵所住處。則以爲臣以不才無似。猥齋專對重責。區區寸忱。惟思驅馳殫竭。以圖一分報效。日昨路次。得伏聞前掌令申熤縣道之章。以臣等之緩於懲討。聲罪非常。勘律至嚴。臣誠滿心惶愧。無地自容。噫。如臣魯下。名參大官。凡有咎責。義無異同。論其罪負。理難倖逭。停行縮伏。以待處分。竊計王程有限。使事方急。參互公私之間。往役重而私義輕。不得不冒昧前進。而跼蹐屏營。猶未敢趲程。龍彎以前。無非臣待勘之日。迺者千萬夢外。聖念至及於賤臣。史官遠臨於邊陲。光動驛路。遐俗聳觀。十行恩綸。辭意隆摰。勉之以國家大事。諭之以趁時渡江。臣奉讀未半。自不覺感涕之盈襟。但臣目下情地。與在京諸大臣。顧無間焉。聖鑑孔昭。不待臣控籲。至命簪筆之臣。特垂開釋之恩。臣是何人。叨此異渥。赴瀋期日。今已迫急。莫重使命。不敢委之草莽。一身廉防。有未暇於自恤。謹依聖旨。前發北路。當俟反面之日。庶伸自靖之義。而行將渡鴨。京國漸渺。瞻望宸極。無以爲政云矣。臣旣傳聖諭。而大臣今方發向前路。故臣亦自此回程之意。敢啓。
정조 2년
戊戌七月二十二日辰時。上御誠正閣。都承旨入侍時。行都承旨洪國榮。記事官柳孟養林錫喆徐龍輔。以次進伏訖。國榮日。夜間聖體。若何。上曰。一樣矣。國榮曰。度數。何如。上曰。今日則有減意。而後重之症。又如前有後重之症。故下腹頗脹滿。誠可悶也。國榮曰。召醫官下詢。好矣。上曰。吳道炯康命吉入侍。賤臣承命而出。與吳道炯康命吉進前。國榮謂道炯曰。上候以後重之症。下腹脹滿。便道甚艱。以可瀉之劑。進御甚好矣。道炯曰。此專是痢熱下注。不得通暢之致。以郁李仁調和於米飮。又和干汁。進御。似好矣。上曰。然則汝等出去。調和以入。少間。命吉奉進。上進御。上曰。服此後。何時可當泄瀉乎。命吉曰。夜深後。似當快瀉矣。上曰。今則湖中凶徒。窩窟旣破。誑惑之習。庶可少息矣。國榮曰。凶逆輩。譸張訛惑。罔有紀極。其中逆魁。今已伏法。湖中人心。庶可鎭安矣。命退去。諸臣以次出。
정조 2년
戊戌七月二十二日未時。上御誠正閣。問郞入侍時。行左副承旨鄭民始。校理沈念祖。修撰鄭志儉。記事官鄭東浚林錫喆徐龍輔。以次進伏訖。上曰。今番鞫案。皆爲詳書乎。念祖曰。一一詳書矣。念祖曰。臣以江都御史時事。業欲一陳。今登筵席。敢此仰達矣。反庫時。訓將張志恒。謄送留營記簿踏印手決。與留營成冊。無所相左。而其中常木元數。只爲六同七疋。故依此反閱修啓以來矣。赴燕歸後。得見訓局反庫査啓。則仙源庫封不動木一百同。丁酉正月馱來發賣。而其所對供。亦以未及還報爲言。則正月移來百同之數。初不載錄於十二月磨勘成冊。只以六同七疋。無端減錄。斷絶簿脈。以爲捱過反閱之計。曾謂此人。亦爲此回互巧僞之事乎。矇不覺察。臣固有罪。而彼減錄文書。粧撰規免之罪。不可以事過。置而不論。而仍伏念眷注自眷注。譴罰自譴罰。不可容護。以長其慢。噫。彼志恒之遭逢。何如。倚毗。何如。而再朞元戎。其所負國犯法者。又何如耶。及其贜案之狼藉。薄竄旋宥。已是失典。而統閫除拜。曾未幾何。御營寵擢。又復太驟。殿下雖以乏人之故。每施含垢之政。非璜卽成。朝遞暮仍。而惟彼愚騃。不知所以改圖報效。徒恃寵靈。益增其氣。其流之幣。至於何哉。請先治臣昏不覺察之罪。特寢張志恒新除之命。而仍治其變幻文書之罪。以嚴朝綱。上曰。御將之如是甄拔。予意以謂其人之不負國家。乍罪旋用。亦以此也。況武將體重。有難反汗。而至於江華仙源庫記簿事。此等細事。何若是容意於踏印文書乎。爲先緘辭。從重推考。御史則勿待罪。可也。出擧條念祖曰。守令乘轎。自有朝禁。而法久漸弛。近則無論文南武。守令皆乘翼帳有屋轎。此亦法綱所係。請另加申飭。隨現論罪。何如。上曰。依爲之。出擧條念祖曰。近來武臣。全不安分。動輒凌節。平安兵使李柱國。赴任巡歷。皆乘獨轎。道路傳說。莫不駭廳。而臣雖無似。旣帶行臺。則及至相面。固當掩諱不暇。而不問先說。有若誇張者然。其亦濫矣。武臣乘轎。古所未聞。而巡邊之節度使。容易犯法。視若常事。則顧何以懲其他哉。臣謂平安兵使李柱國。宜施譴罷之典。以杜後弊焉。上曰。兵閫乘轎之事。是今初聞。若此則京營武將。亦可乘軒而肩籃乎。不可長其此等之心。以啓後弊。依啓。出擧條命書傳敎曰。近日館職。殆不成樣。番次極爲苟艱。玉堂闕員。政官牌招。開政差出。在外玉堂。亦爲許遞。今日政。竝以在京無故人備擬。待下批牌招察職。仍命退。諸臣以次退出。
정조 2년
行都承旨洪國榮宿衛所直。行左承旨鄭民始坐直。行右承旨李鎭衡坐。左副承旨李義翊坐。右副承旨徐有防坐直。同副承旨申應顯式暇。注書柳孟養藥院直鄭東浚仕直。事變假注書李百亨仕。
정조 2년
李義翊啓曰。合辭方張之時。兩司無詣臺之員。事甚未安。除在外傳旨未下試所進去外。掌令高益擎。獻納李碩九。卽爲牌招。何如。傳曰。允。
정조 2년
徐有防啓曰。判尹蔡濟恭。除拜後。過三日不爲出肅。依定式推考警責。仍卽牌招察任。何如。傳曰。允。
정조 2년
傳于徐有防曰。親鞫停。待下敎爲之。
정조 2년
鄭民始。以兵曹言啓曰。五衛將李策。身病猝重。旬月之內。無望供職。呈狀乞遞。宿衛輪番之任。不可久曠。今姑改差。何如。傳曰。允。
정조 2년
戊戌七月二十三日午時。上御誠正閣。都提調提調入侍時。都提調徐命善。提調具允鈺。行都承旨洪國榮。記事官鄭東浚林錫喆徐龍輔。以次進伏訖。命善曰。夜間聖體。若何。而泄候加減。若何。上曰。今夜度數甚多。而小便亦不利。可憫。命善曰。伏不勝悶慮之至矣。更當與醫官。議定湯劑矣。上命書傳敎曰。大中小祀親享。散齋以後。卽是齋日。而廟社有誓戒處外。雖有散齋。各司莫得以知之。致有向日之事。此後親享及酌獻。有誓戒處。則以誓文書之。無誓戒處。則以誓令書之。一依視事行否。書揭之例事。禮房知悉擧行。仍令載之院中故事。永允遵行。仍命退。諸臣以次退出。
정조 2년
傳于申應顯曰。藥房入侍。
정조 2년
傳于徐有防曰。騎馬六匹立之。史官三員。宣傳官三員待命。
정조 2년
傳于申應顯曰。名以上敎。則雖是自主戎兵之武將。似或奉行。而況昨旣申飭。今又頒示之後乎。訓御營及守禦廳。今日齋令頒示之後。等作休紙。初不書布。至入於史官口啓。未知在家將臣。以擅弄軍刑之致。不恤朝令。不畏上敎乎。又況闕內命令。不行於在家之將臣。亦可乎。齋令之載五禮儀條有曰。如有違者。厥有常刑。此等之人。謂君上可欺。謂傳敎可抗。而不知朝廷之有常刑乎。
정조 2년
申應顯啓曰。在前謁聖試士時。有時原任大臣入侍之例。今番則。何以爲之。敢稟。傳曰。依例擧行。
정조 2년
又啓曰。注書鄭東浚。一依聖敎。內外入直軍兵外。各本營入番將士晝摘奸。則南小營哨官一員闕直。軍兵十九名闕點。都監新營。則軍兵十六名闕點。下都監則敎鍊官一員闕直。軍兵二十九名闕點。摠戎廳則軍兵五名闕點。營門入直。事體何等重大。而軍兵闕點之數。若是夥然。將校闕直。尤極駭然。不可無飭。當該大將。竝從重推考。闕直將校及闕點軍兵。令各其營。依律科治。何如。傳曰。軍兵則雖謂之食代近可。而將官將校闕直。前所未聞。訓鍊大將具善復。御營大將張志恒。從重推考。
정조 2년
傳于申應顯曰。右承旨入侍。
정조 2년
以掌令高益擎。持平李延年。獻納李碩九。正言宋銓林道浩。牌不進罷職傳旨。傳于徐有防曰。只推。
정조 2년
以副校理金憙。修撰宋煥億黃昇源牌不進罷職傳旨。傳于鄭民始曰。只推。
정조 2년
申應顯。以弘文館言啓曰。副校理金憙。修撰宋煥億黃昇源。旣有只推之命。卽爲牌招察任。何如。傳曰。允。
정조 2년
又以宿衛所言啓曰。三營聽傳敎。校吏拿致査問。捧供草記事。命下矣。依傳敎。訓鍊都監待令執事李繼聖。嚴棍査問。則以爲渠。則食後入來。而聽傳敎書吏。不爲相通。故初不聞知。書吏鄭守儉。嚴棍査問。則以爲該營大將處。渠自往告。至於發傳令知委軍中之擧。而貼付一款。初未聞政院吏之分付。不得擧行云。御營廳待令執事黃處中。嚴棍査問。則以爲待令書吏。初不相通。故亦未聞知云。故待令書吏李文梓。嚴棍査問。則以爲昨日傳敎及今日政院分付。謄出出送于該營。以爲付壁擧行之地。渠則未及出去。故只以文書相報而已。待令執事處。果因忙急。未及知委云。守禦廳待令執事司空垕。嚴棍査問。則以爲晩後交替。初不聞知云。故該營待令書吏申啓興。嚴棍査問。則其所納供。一如御營廳待令書吏之所供。該吏之相通於該營。果爲的實。他各司懸付之時。三營之不能奉行。乃是該營之責。則聽傳敎守御兩營書吏。宜無更問之端。而訓營吏之初不聞知云者。殊涉怪訝。傳敎査問。事體甚重。一竝嚴棍後。恭俟處分之意。敢啓。傳曰。知道。咎在三營之帥。於校吏何誅。竝分揀放送。
정조 2년
又以右邊捕盜廳言啓曰。依下敎罪人李時煒李時燁曺廷一奴山猫等。移送秋曹。絶島定配之意。敢啓。傳曰。知道。
정조 2년
徐有防。以刑曹言啓曰。今此謁聖放榜時。天童軍。例自本曹。知委各司貢人等處。而分排待令矣。在前謁聖放榜時。文科則全數定給。武科則只給甲乙科。曾已稟啓定式。今番謁聖時。亦依此擧行之意。敢啓。傳曰。知道。
정조 2년
鄭民始。以兵曹言啓曰。今此謁聖時。節目當爲磨鍊。而取考謄錄。則自集春門。出還宮時。只訓鍊散監軍兵。設布帳外環圍。而禁衛營御營廳軍兵結陣一款。依定奪勿爲磨鍊矣。今亦依此擧行乎。敢稟。傳曰。知道。
정조 2년
申應顯。以刑曹言啓曰。因右邊捕盜廳啓辭。罪人四名絶島定配事。命下矣。依傳敎罪人李時煒。全羅道珍島郡南桃浦鎭。李時燁順天府防畓鎭。曺廷一興陽縣鉢浦鎭。奴山猫萬頃縣古群山。定配所。待城門開。竝卽押送之意。敢啓。傳曰。知道。
정조 2년
戊戌七月二十四日辰時。上御誠正閣。都承旨入侍時。行都承旨洪國榮。記事官柳孟養林錫喆徐龍輔。以次進伏訖。國榮曰。夜間聖體。若何。上曰。大勢少減。而度數尙頻。可悶。國榮曰。後重之候。何如。上曰。一樣矣。上曰。藥房入侍。都提調徐命善。提調具允鈺。行左承旨鄭民始進前。命善曰。日間聖候。若何。上曰。痢病復發。尙未快差。苦悶。命善曰。尙有滯氣。故度數不減矣。上曰。郁李仁調和來飮。進御後。別無泄瀉之事。甚可怪矣。允鈺曰。此專是暑濕下注之症。如干郁李仁。似無效害矣。命善曰。俄與諸醫相議。則向日痢候。終有餘症。故有時復發。倉廩散數三貼。更爲進御爲好云。故俄已煎待矣。國榮曰。限三四貼進御。則當爲去根矣。上曰。然則提調出去。監煎以入。允鈺先退。上曰。謁聖時。儒生入場。何以爲之乎。酌獻禮出宮前入之。何如。命善曰。臣意則還內後。入之無妨矣。國榮曰。許多儒生之豫入露處。亦甚可悶。還內後許入。好矣。上曰。然則無窘速之患乎。民始曰。行禮後還內。則當爲罷漏時。此時入場。則足可及矣。命善曰。罷漏時許入。似無窘速之事矣。允鈺奉加減倉廩散進前。上進御。命民始書傳敎曰。謁聖時春塘臺設布張。依昨年殿試例。訓禁兩營。分掌擧行。又命書傳敎曰。謁聖時集春門外。環圍。訓局軍兵。不必全數。四哨以步軍磨鍊。馬兵以三哨磨鍊。禁軍竝與入直四番磨鍊事。分付兵曹。又命書傳敎曰。春塘臺前布帳環圍。以宿衛所管內外入直軍兵。待標信調發。排立作門。而出用各處。以出番軍。量宜代把。各門把守。亦以出番軍擧行事。分付宿衛所。使之知委擧行。又命書傳敎曰。再明日春塘臺齋宿。詣聖廟。出還宮。以協陽門磨鍊。命善曰。適因言端。敢達矣。古則節製。大提學雖已承牌。兩館提學。政院又請牌招。使之參考。此是盛事。而向來下敎之後。政院未諳前例。不爲擧行。此後則提學請牌之規。一依古事爲之。至於親臨科試之時。臺諫及曾經文任承旨之竝擬試望。明有可據之例。而近來久不見此。無乃文獻之多闕而然歟。趁此時正好復舊。自今通瀜備擬之意。申飭。何如。上曰。依爲之。出擧條命退去。諸臣以次出。
정조 2년
行都承旨洪國榮宿衛所直。行左承旨鄭民始坐。行右承旨李鎭衡坐。左副承旨李義翊坐。右副承旨徐有防坐直。同副承旨申應顯坐直。注書柳孟養藥院直鄭東浚仕直。事變假注書李百亨仕。
정조 2년
申應顯。以都摠府言啓曰。今日入直宣傳官武兼。及有廳軍士。中日習射。請出標信。傳曰。知道。
정조 2년
鄭民始。以弘文館言啓曰。本館下番修撰臣黃昇源。以實錄廳郞廳。今日晝仕出去。而每每草記。事涉煩瀆。今後則除草記往來之意。敢啓。傳曰。知道。
정조 2년
又啓曰。取考謁聖時日記。則因本院啓辭。試官亦爲隨駕。而參祭儒生。自集春門隨入矣。今亦依此爲之乎。敢稟。傳曰。允。
정조 2년
申應顯啓曰。漢城府。以詞訟劇地。連爲不坐。委屬可悶。應頉外。當該堂上。推考警責。何如。傳曰。允。
정조 2년
傳于鄭民始曰。都承旨入侍。京畿監司同爲入侍。
정조 2년
傳于徐有防曰。左右捕將入侍。
정조 2년
鄭民始啓曰。京畿監司鄭尙淳。依下敎來待矣。傳曰。入侍。
정조 2년
徐有防啓曰。左邊捕盜大將李邦一。右邊捕盜大將金相玉。依下敎來待矣。傳曰。入侍。
정조 2년
鄭民始啓曰。今此春塘臺文武試取時。宗宰望。今方擬入。而時無職名人員。令該曹。口傳付軍職。何如。傳曰。允。
정조 2년
傳于徐有防曰。騎馬三匹立之。史官一員待命。
정조 2년
吏曹口傳政事。禁府都事張集紹。訓鍊主簿柳文範相換。
정조 2년
李義翊啓曰。武二所監試官司諫鄭宇淳。持平嚴思憲。謂有情勢。陳疏到院。原疏纔已退却矣。監試官之不爲復命。誠甚未安。推考警責。何如。傳曰。允。
정조 2년
申應顯。以實錄廳郞廳。以摠裁官意啓曰。本廳堂上李秉摸。旣已敍用。還爲差下。依例口傳付軍職。使之察任。何如。傳曰。允。
정조 2년
徐有防。以禁衛營言啓曰。明日春塘臺。齋宿擧動時。宿衛所建陽門西營三處入直軍。旣已出用於布帳外環衛。宿衛所出番鄕軍三十名。建陽門出番鄕軍三十名。西營鄕軍二十名。各其將官領率。替代入直之意。敢啓。傳曰。知道。
정조 2년
又以宿衛所啓曰。依傳敎。明日春塘臺殿座時。以宿衛所入直鄕軍五十七名。建陽門入直鄕軍五十七名。金虎門入直砲手一百名。弘化門入直砲手一百名。西營入直鄕軍四十名。廣智營入直砲手五十名。集春營入直砲手五十名。東營入直鄕軍一百十一名。布帳環衛。而待標信下。發令箭排立作門。出用各處及各門把手。以出番軍。量宜替代事。知委各營門之意。敢啓。傳曰。知道。
정조 2년
又以兵曹言啓曰。來八月九月當諸道上番騎兵。本曹點考時。二百四十九名。無頉逢點。而其中黃海道戴寧騎兵一名。初不上來。敢以同邑人代送。致有此執頉。事甚駭然。該邑守令。推考警責。更以元軍起送之意。嚴飭分付。何如。傳曰。允。
정조 2년
李義翊。以司僕寺官員。以一二提調意啓曰。今此謁聖文武科。新恩。當給本司馬。而自前文科。則全一榜。武科則只給甲乙科。今番亦依此磨鍊之意。敢啓。傳曰。知道。
정조 2년
徐有防。以義禁府言啓曰。再明日謁聖文科時。本府都事。皆爲赴擧。而當直入直都事。公事回公都事及靑陽門禁亂都事。呈券作軸處禁亂都事。無以推移出使。武都事張集紹。令該曹。口傳相換。假都事四員。亦令差出。以爲分排之地。何如。傳曰。允。
정조 2년
申應顯。以義禁府言啓曰。犯上不道罪人後翼。兄後樂發捕都事。今月二十一日發送矣。罪人後樂。自現待命於本府門外。卽爲具枷杻嚴囚南間之意。敢啓。傳曰。知道。
정조 2년
徐有防。以義禁府言啓曰。窮凶極惡大逆不道罪人量海。弟理海。發捕都事回告內。罪人理海。渠兄拿去時。隨往京中云故。與地方官。多般譏詗。終不得捕捉。只搜得文書而還來。事極驚駭。卽令左右捕廳。刻期跟捕。亦爲祕關。分付于各道及各鎭營。使之卽速捕捉。何如。傳曰。允。
정조 2년
大提學徐命膺疏曰。伏以臣猥將私懇。再瀆天聽。自知煩屑。合被重勘。乃蒙聖度寬假。特賜溫批。示之以考試之期。諭之以公私之分。若慈父之詔迷子。臣雖不肖。豈敢不感激恩言。思所以對掦明命之道哉。第臣前後控籲。不但爲情志之難强。病務之相妨而已。誠以謁聖在近。考試之役。末由承當故也。臣本短視。且乏藻識。凡於考試。本非其長。顧今精力已弊。雖平生所好之書。纔過數行。亦覺心目之俱眩。向來一二課試。券軸不多。且因前席之從容。辨別爲易。猶復握管遲徊。日向夕始乃坼名。此實聖明之所已洞悉也。況此集一國之章甫。搯萬夫之心肝。抽黃對白。雪頹雲委。乃以臣之弊精短視。尙能卒事於半日之內乎。設或卒事。果能使朝廷。有得人之美。草野無遺珠之歎乎。非徒臣自以爲不能也。凡知臣淺深者。亦莫不以爲不能也。方當淸蹕。初臨於學宮。腵脩祗薦於先聖。慶運之開。八方拭目。而緣臣一身之冒據匪據。致誤簡拔。則其爲罪果如何哉。此臣所以欲趁考試之前。必免文衡之任者。其心爲公也。非敢爲私也。與其煩瀆是懼。匍匐自入於重戾。毋寧畢陳衷悃。以冀聖心之垂憐。故敢復連章。仰首鳴呼。伏乞俯賜曲諒。亟降處分。仍下臣司敗。以正其瀆撓之罪。千萬幸甚。答曰。省疏具悉。初行謁聖。豈可無文衡。卿其勿辭。卽速行公。
정조 2년
戊戌七月二十五日辰時。上御誠正閣。都承旨入侍時。行都承旨洪國榮。記事官柳孟養林錫喆徐龍輔。以次進伏訖。國榮曰。夜間聖體。若何。上曰。一樣矣。國榮曰。度數。何如。上曰。夜則少減矣。國榮曰。倉廩散。今日又爲進御。似好矣。上曰。當進一貼矣。命讀公事。國榮讀奏。上曰。齋令旣已定式。軍門何不書揭乎。國榮曰。令下屬耳。似未及擧行矣。上曰。藥房都提調。左承旨入侍。都提調徐命善。左承旨鄭民始進前。命善曰。夜間聖候。若何。上曰。諸症今日則顯差矣。命善曰。湯劑煎待矣。上曰。提調持入。提調具允鈺。奉湯劑進前。上進御。上曰。將臣皆納命召及密符。有如此前例乎。命善曰。有已例云矣。國榮曰。昨日傳敎。旣截嚴。且有命召來納之規。故嚴敎之下。皆納符矣。上曰。禁營及刑漢城府。皆書齋令。而獨三營之不揭。何意。大將慢忽之習。萬萬駭然。今將處分矣。命善曰。尙此不爲書揭。事甚稽忽矣。命書大提學徐命膺疏批。命善曰。自前酌獻禮。或行於三更。或行於五更。故若値五更行禮之時。則有儒生先入場之例。而今番則行禮時刻。旣差早。儒生之達曙露處。亦可悶。再明日行禮還官後。儒生。始許入場。似好矣。上曰。依爲之。出擧條命書傳敎曰。試望苟艱。盛擧當前。卿宰及侍從堂上堂下罷散人員。一竝敍用。上曰。陵行。未寒前爲之甚好。來月望前擇日。則何如。命善曰。日子似甚促迫矣。民始曰。治道亦窘速矣。上曰。治道略略爲之。無妨矣。國榮曰。各穀未成熟之前。有傷害之慮矣。上曰。本有擧動路。似不至大段傷穀矣。命善曰。齊厚陵往來之路。尙有境界。似不至傷穀之慮矣。上曰。京畿監司選出。齊厚陵陵行謄錄。明日入侍。命善曰。今番遠陵行御乘。不可不多數侍令。故將以六望爲之。而法鞍只有三件。三件。則令戶曹新備。似好矣。上曰。一件價幾何。允鈺曰。幾爲百兩矣。上曰。然則新備。可也。上曰。開城留守。明日內發行上來事。自政院。分付。命退去。諸臣以次出。
정조 2년
戊戌七月二十五日申時。上御誠正閣。京畿監司。左右捕將入侍時。京畿監司鄭尙淳。左邊捕盜大將金相玉。右邊捕盜大將李邦一。同副承旨申應顯。記事官鄭東浚林錫喆徐龍輔。以次進伏訖。上曰。京畿監司進前。尙淳進伏。上曰。今秋欲爲展謁於齊厚陵矣。事多掣肘。且値農時。故欲問便否於卿而決之矣。尙淳曰。若爲動駕。則沿路必多傷稼之慮矣。上曰。予亦慮此矣。仍命書傳敎曰。今秋欲爲展謁於齊厚陵矣。來晦國忌相値。九月大閱在前。如欲進定於開月望間。則多日行軍。禾穀必多傷損。雖由於行幸已久。輦路不闢之致。而猝使窮民。失其秋事。是豈省斂助不給之意乎。特召畿伯。良以此也。今番齊厚陵秋展謁。雖有筵敎。今姑停止。畿伯旣承下敎。列邑如有聞風而豫備者。其令知委。無貽民弊也。噫。御極以來。若保之政。毫無及民之可言。而循例之行幸。恐有妨於收獲。欲行旋止者。亦以此也。筵臣旣奏。予意亦然。卽以此意。亦爲下諭于開城留守。仍命尙淳先退。上曰。捕將進前。上曰。理海逃躱云。此亦變怪。卿等。速爲跟捕。可也。仍命先退。命書傳敎曰。試望苟艱。盛擧當前。卿宰及侍從堂上堂下罷散人員。一倂敍用。命退。諸臣以次退出。
정조 2년
行都承旨洪國榮宿衛所直。行左承旨鄭民始齋宿。行右承旨李鎭衡齋宿。左副承旨李義翊齋宿。右副承旨徐有防齋直。同副承旨申應顯齋直。注書柳孟養藥院直鄭東浚齋直。事變假注書李百亨別入直。
정조 2년
大駕詣春塘臺後。政院玉堂藥房。口傳問安。答曰。知道。
정조 2년
鄭民始啓曰。今此試官中。時無職名人員。令該曹。口傳付軍職。何如。傳曰。允。
정조 2년
吏曹口傳政事。兼實錄修撰官李秉模。仁陽君李景祜。延豊君李𡊠。以沈健之爲戶曹佐郞。
정조 2년
兵曹口傳政事。副司直李重祜鄭昌聖洪檢。副司果洪明浩李泰永韓晩裕鄭淵淳李䕫安廷玹。知事李景祜。副司直徐浩修。
정조 2년
有政。吏批。判書金鍾秀。參判金熤進。同副承旨申應顯進。啓曰。本曹參議今當差出。而擬望之人乏少。未赴任守令。竝擬。何如。傳曰。允。以李秉模爲吏曹參議。李普行爲大司諫。呂善亨爲司諫。尹行晉爲掌令。李思祚洪履健爲持平。朴祐源尹得孚爲正言。李昌漢爲獻納。李謙彬爲副校理。鄭景瑞爲同敦寧。權噵爲知春秋。蔡濟恭爲同經筵。徐浩修爲觀象監提調。金熤爲典牲提調。李重祜爲掌樂提調。李景祜爲活人提調。李徽之爲惠民提調。沈豊之爲吏曹正郞。崔興遠爲莊陵參奉。
정조 2년
兵批。行判書李徽之病。參判尹坊病。參議李憲默病。參知李世奭入直進。同副承旨申應顯進。副護軍鄭宇淳高益擎。副司直尹師國趙英鎭李碩九嚴思晩李延年。副司果宋銓林道浩。
정조 2년
鄭民始。以吏曹言啓曰。今此文宣王酌獻禮親行時。東西廡奠酌官。皆以侍從塡差。而時無職名人員。今該曹。口傳付軍職。何如。傳曰。允。
정조 2년
又以宿衛所言啓曰。春塘臺帳外環衛。及臺前排立軍。不足之數。以訓鍊都監出番軍一百名。御營廳出番鄕軍一百名。待標信下。發令箭調發擧行之意。敢啓。傳曰。知道。
정조 2년
李義翊。以訓錬都監言啓曰。春塘臺齋宿擧動時。布帳外環衛軍。出用各處及各門把守。以出番軍。量宜替代事。自宿衛所。草記允下矣。此是及期擧行之事。而大將臣具善復。方在納符待命中。在前如此之時。或有都提調替稟之例矣。金虎門軍一百名。弘化門軍六十名。廣智營軍三十名。各其將官。率領替代入直。而各門把守軍。亦以一百名擧行之意。敢啓。傳曰。知道。
정조 2년
又以御營廳言啓曰。春塘臺齋宿擧動時。布帳外環衛軍。出用各處及各門把守。以出番軍。量宜替代事。自宿衛所。草記允下矣。此是及期擧行之事。而大將臣張志恒。方在納符待命中。在前如此之時。或有都提調替稟之例矣。東營入直軍出用。代以出番鄕軍一百名。將官率領。替代入直之意。敢啓。傳曰。知道。
정조 2년
又以禁衛營言啓曰。來十月當三番左部前司屬公忠道五哨軍兵。來九月二十五日。京中逢點。依倒準二朔立番之意。本道監兵使處。豫爲知委。何如。傳曰。允。
정조 2년
又以禁衛營言啓曰。來八月當三番前部後司屬黃海道五哨軍兵。逢點實數六百五十二名。已爲點閱整齊。來八月初一日。與內外各處入直將官軍兵等。依例替代後。舊軍放送之意。敢啓。傳曰。知道。
정조 2년
又以御營廳言啓曰。本廳來八月九月兩朔應立左部中司屬全羅左道五哨軍兵。六百七十名。已爲逢點整齊矣。八月初一日。與左司軍兵替代後。舊軍放送之意。敢啓。傳曰。知道。
정조 2년
又以御營廳言啓曰。本廳十月十一月兩朔應立左部右司屬全羅左道五哨軍兵。九月二十五日。京中逢點。十月初一日。與中司軍兵替代立番。趁期調送事。本道監兵使處。依前知會之意。敢啓。傳曰。知道。
정조 2년
又以訓鍊都監言啓曰。都監分授都城肅靖門西邊體城頹落處。今已畢築。而女墻仍爲始役。把守軍兵。依例撤罷之意。敢啓。傳曰。知道。
정조 2년
戊戌七月二十六日辰時。上御誠正閣。都承旨入侍時。行都承旨洪國榮。記事官柳孟養林錫喆徐龍輔金勉柱。以次進伏訖。國榮曰。夜間聖候。若何。上曰。顯差矣。國榮曰。今日當齋宿於暎花堂。而患候尙未快復。連日勞動之際。恐有添傷之慮。下情伏悶。上曰。今則差數快減。氣度如常。似無越添之慮矣。國榮曰。聞畿伯言。則齊厚陵擧動路。多年不治。故民多起墾。未秋收前。若如法治道。則傷穀必多云。此甚可悶矣。上曰。若多傷民穀。則當此歉歲亦甚可矜矣。國榮曰。畿伯入侍時。詳細下詢後。決定。好矣。上曰。聞上番翰林年紀最多。且三年秉筆。亦云支離。將欲區處。而此若區處。則翰林苟簡。翰圈不可不卽爲擧行。而金勉柱。尙不復命。一翰林似不可行圈。何以則爲好耶。國榮曰。上番區處之下敎。誠好矣。翰圈則備三員然後。可以行圈。付別兼春秋擧行。似好矣。上曰。然則待金勉柱入來。當爲擧行乎。國榮曰。似然矣。命退去。諸臣以次出。
정조 2년
戊戌七月二十六日辰時。上御暎花堂。齋宿入侍時。行都承旨洪國榮。行左承旨鄭民始。行右承旨李鎭衡。左副承旨李義翊。右副承旨徐有防。同副承旨申應顯。記事官柳孟養鄭東浚林錫喆徐龍輔。以次進伏訖。上曰。時任大臣入侍。領議政金尙喆。左議政徐命善。右議政鄭弘淳。以次進伏。尙喆等曰。日間聖體。若何。上曰。一樣矣。尙喆曰。王大妃殿氣候。若何。上曰。一樣矣。尙喆曰。惠慶宮氣候。若何。上曰。一樣矣。上曰。卿等適入來。故俄命入侍矣。尙喆曰。今番諸將臣事。誠駭然矣。所下傳敎。有非人臣所敢承聞者。身爲將臣。尤焉敢一刻晏然乎。其在國體。有不可一向寬假。宜有嚴處之道矣。上曰。再昨下敎之後。在渠分義。雖下命召密符。豈敢冒出乎。姑從三令五申之意。原傳敎還收。訓鍊大將具善復。御營大將張志恒命召。守禦使洪樂性。密符還給。勿待命事。分付。出擧條民始曰。牌去來申飭之下。讀券官尹東暹。身則在家。望稱納牌。事體所在。誠極未安。推考。何如。上曰。申飭之下。不徒不爲納牌。本事殊欠誠實。罷職。可也。出擧條上曰。違牌臺諫。一倂許遞。政官脾招開政。出榻敎上曰。新除授臺諫。待下批牌招。使之備員於侍臣班。出榻敎命書傳敎曰。親臨放榜時。頒榜正郞。不可不備員。吏曹正郞今日政差出。上曰。戶曹判書具允鈺。從重推考。郞廳趙亨逵汰去。郞廳金在鎭。事過後拿處。出榻敎仍命小退。諸臣以次退出。
정조 2년
行都承旨洪國榮宿衛所直。行左承旨鄭民始坐。行右承旨李鎭衡坐直。左副承旨李義翊坐。右副承旨徐有防坐直。同副承旨申應顯坐。注書柳孟養藥院直鄭東浚仕直。事變假注書李百亨仕。
정조 2년
大駕詣文廟。入幕次後。政院玉堂藥房口傳問安。答曰。知道。
정조 2년
還詣春塘臺後。政院玉堂藥房口傳問安。答曰。知道。
정조 2년
徐有防啓曰。大司憲李衍祥。大司諫李普行。持平洪履健李思祚。旣入闕中。不爲傳啓。呈告出去。倂卽牌招。何如。傳曰。允。
정조 2년
有政。吏批。判書金鍾秀進。參判金熤進。參議李秉模病。右副承旨徐有防進。以徐浩修爲左尹。奇彦鼎爲司成。徐致修爲江華經歷。權之彦爲黃海都事。李成玉爲濟用判官。柳河源爲禮曹佐郞。典籍朴宗正。氷庫別提劉光齊單付。
정조 2년
兵批。行判書李徽之進。參判尹坊。參議李憲默病。參知李世奭入直進。右副承旨徐有防進。以李儒慶洪明浩鄭宇淳爲文兼。吳載徽爲五衛將。鄭與曾爲副摠管。
정조 2년
備忘記。傳于李鎭衡曰。祗拜聖廟而還。合有廣惠之典。前導事知守僕。依例加資。他餘守僕。木綿參酌施賞。懸房贖錢。限五日勿捧事。分付。
정조 2년
平安監司洪樂純狀啓。道內寧遠等官居軍人金東贊妻申召史等渰死囕死事。傳于李鎭衡曰。令本道恤典擧行。
정조 2년
徐有防。以吏曹言啓曰。閫帥父年七十人。每於歲初。抄啓加資。而新有應推恩人。雖非歲首。亦爲抄啓事。載在法典矣。閫帥父年七十人別單書入之意。敢啓。傳曰。知道。
정조 2년
李義翊。以兵曹言啓曰。依下敎。侍衛禁軍及武藝別監等處。設粥以饋之意。敢啓。傳曰。知道。
정조 2년
戊戌七月二十七日四更一點。上詣文廟。酌獻禮入侍時。行都承旨洪國榮。行左承旨鄭民始。行右承旨李鎭衡。左副承旨李義翊。右副承旨徐有防。同副承旨申應顯。記事官柳孟養鄭東浚林錫喆徐龍輔。以次陪從。上具遠遊冠絳紗袍。乘輿出集春門。宗親文武百官及館學儒生。祗迎於集春門外。上仍詣下輦臺入幕次。少間酌獻禮時至。上改具冕服。詣大成殿月臺板位上。左通禮。啓請四拜興平身。上四拜興平身。仍行酌獻禮。還降復位。左通禮。啓請四拜興平身。上。四拜興平身。禮畢。上還詣幕次。改具遠遊冠絳紗袍。乘輿由集春門。詣春塘臺殿座。
정조 2년
戊戌七月二十七日卯時。上詣暎花堂。文武科放榜入侍時。行都承旨洪國榮。行左承旨鄭民始。行右承旨李鎭衡。左副承旨李義翊。右副承旨徐有防。同副承旨申應顯。記事官柳孟養鄭東浚林錫喆徐龍輔。文所試官領敦寧鄭存謙。判府事徐命膺。右參贊黃景源。行戶曹判書具允鈺。吏曹判書金鍾秀。行都承旨洪國榮。前參判李在簡。大司憲李衍祥。吏曹參判金熤。右尹李普行。對讀官行副司直柳戅。行副司直李秉模。大司成李義弼。行副司直吳載紹。行副司直李致中。行副司直李養鼎。行副司直李在學。前承旨洪檢。行副司直蔡弘履。兵曹參議李憲默。副修撰鄭志儉。修撰宋煥億。校理沈念祖。兵曹正郞趙時偉。副修撰沈豐之。兵曹正郞朴祐源。副校理金憙。修撰黃昇源。宗簿正南柱老。兵曹正郞金履正。武所考官行兵曹判書李徽之。副護軍金相玉。宣傳官具明謙。參考官副司果李謙彬。訓鍊正李格。宣傳官李儒敬。以次進伏訖。上曰。擧子入門時。毋得雜亂之意。申飭禁亂所。命書傳敎曰。祗謁聖廟。卽是盛擧也。設科取士。亦係不可已之事。而從前許多科弊。職由於卽日唱榜之致也。今番科場之不嚴。勢之然也。諸生乘此倖會。若有借文換述之習。則入格之後。非但有在下之公議。自上亦豈無覈實之道乎。面試殆近迫切。姑不爲之。雖於進退之際。自有試才之道。工拙無所逃矣。預令諸生知悉。毋致犯科。又命書傳敎曰。謁聖文科取三人事。傳于命官。命懸題。上謂存謙曰。卽日唱榜。每多倖科。今番則必留意善考。必得實才也。考券訖。拆榜。取朴宗正李度謙朴思默三人。上命新恩入侍。下詢姓名及工夫。仍命頒榜。命書傳敎曰。新恩政事。當日爲之。放榜禮畢。上還內。諸臣以次退出。
정조 2년
行都承旨洪國榮宿衛所直。行左承旨鄭民始坐。行右承旨李鎭衡坐。左副承旨李義翊坐直。右副承旨徐有防坐。同副承旨申應顯坐直。注書柳孟養藥院直鄭東浚仕直。事變假注書李百亨仕。
정조 2년
徐有防啓曰。合辭方張之時。兩司無詣臺之員。事甚未安。除在外傳旨未下外。未肅拜呈告人員。倂卽牌招。何如。傳曰。允。
정조 2년
李鎭衡啓曰。待敎林錫喆。特爲陞六。仍付別兼春秋事。命下矣。令該曹卽爲口傳擧行。何如。傳曰。允。
정조 2년
兵曹口傳政事。副司果林錫喆。
정조 2년
傳于徐有防曰。親鞫爲之。
정조 2년
李鎭衡啓曰。今日親鞫殿座時。承旨當爲備員。左承旨鄭民始。不爲仕進。卽爲牌招。何如。傳曰。允。
정조 2년
傳于徐有防曰。罪人一倂上闕。
정조 2년
傳于李義翊曰。軍兵攔後。勞苦分明。攔後置之。禁軍以入直擧行。
정조 2년
以戶曹郞廳趙亨逵。汰去傳旨。戶曹郞廳金在鎭拿處傳旨。傳于徐有防曰。分揀。
정조 2년
傳于洪國榮曰。副提調持調中理氣湯入侍。
정조 2년
申應顯。以奉常寺都提調意啓曰。東籍親耕田所種皮黍打作。則所出爲一石三斗。皮稷打作。則所出爲二石五斗之意。敢啓。傳曰。知道。
정조 2년
李鎭衡。以祔廟都監儀軌廳都提調意啓曰。各都監儀軌。今已畢役。依例分上之意。敢啓。傳曰。知道。
정조 2년
申應顯。以禮曹言啓曰。卽接四館所牒報。則丁酉十一月。柑製入格進士洪樂彬。直赴殿試。進士徐弘輔。直赴會試。生員南建箕。給一分。戊戌正月人日製入格進士李翼晉。直赴會試。生員李寅炯給二分。同年二月到記儒生分製講。入格進士李顯道。直赴殿試。生員李源載。直赴會試。同年四月日次殿講。入格幼學金廷龍。直赴殿試。同年七月七日製。入格進士尹克謙。直赴會試。進士任晦周。幼學李義常。各給二分事。命下矣。今番庭試時。依例分等許赴事報來。進士洪樂彬。進士李顯道。幼學金廷龍等三人。直赴殿試。其中直赴會試四人。今此庭試殿試。旣兼會試。與原榜初試人。一體許赴。給分四人。許赴初試。何如。傳曰。允。
정조 2년
李義翊。以宿衛所言啓曰。今日中日日次矣。本所所管入直部將守門將禁軍扈衛軍官。武藝別監及內入直軍兵等。待標信下。發令箭分送試所之意。敢啓。傳曰。安徐。
정조 2년
吏曹口傳政事。鄭景淳爲洪州牧使。
정조 2년
李義翊。以兵曹言啓曰。依下敎。侍衛禁軍武藝別監及義禁府書吏羅卒等處。療飢之意。敢啓。傳曰。知道。
정조 2년
徐有防。以義禁府言啓曰。洪州前牧使柳焵。拿處事。傳旨啓下矣。柳焵時在任所云。依例發遣府書吏。拿來。何如。傳曰。允。
정조 2년
又以刑曹言啓曰。罪人得淵。出付刑曹。參酌決配。罪人孟鎭華。刑推一次放送事。命下矣。依傳敎。罪人得淵。慶尙道柒原縣定配所。待城門開。卽爲押送。罪人鎭華。刑推一次。放送之意。敢啓。傳曰。知道。
정조 2년
又以義禁府言啓曰。罪人後樂。依堂啓。參酌定配事。命下矣。罪人後樂。全羅道興陽縣鹿島鎭。定配而以傳敎內辭意。具罪目。依例發遣府羅將。押送配所。何如。傳曰。允。
정조 2년
戊戌七月二十八日。兼春秋張顯慶。刑曹啓目。本曹所管慶尙道罪人放未放秩乙良。依啓聞施行爲乎矣。未放秩中。崔興才金應萬等段。同罪旣宥於前赦。則宜無異同。竝放送之意。分付道臣。何如。啓。傳曰。依回啓施行爲旀。巨濟府定配罪人洪允經。所犯不至大段。放送爲良如敎。
정조 2년
戊戌七月二十八日辰時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。夜間聖體。若何。上曰。一樣矣。命讀公事。國榮讀奏。上曰。軍兵之連日勞苦可悶。今番則省減。好矣。國榮曰。其在軫恤之道。量宜省減。無妨矣。上曰。然則攔後軍置之。禁軍以入直爲之。無妨矣。國榮曰。以此磨鍊。則好矣。命書傳敎曰。日昨筵中。卽諭大臣。亦有所奏。待敎林錫喆特爲陞六。仍付別兼春秋。翰圈今日爲之。上曰。雲寶劍宣傳官外。皆以入直擧行。命退去。諸臣以次出。
정조 2년
戊戌七月二十八日午時。上御肅章門。親鞫入侍時。行都承旨洪國榮。行左承旨鄭民始。行右承旨李鎭衡。左副承旨李義翊。右副承旨徐有防。同副承旨申應顯。注書柳孟養鄭東浚。事變假注書李百亨。記事官林錫喆徐龍輔。以次侍立訖。上具翼善冠袞龍袍。乘輿出協陽門。詣肅章門殿座。領議政金尙喆。領敦寧鄭存謙。左議政徐命善。右議政鄭弘淳。判義禁洪樂性。知義禁鄭好仁。同義禁金魯鎭尹坊。刑房承旨徐有防。大司憲李衍祥。大司諫李普行。正言李泰永。問事郞廳校理沈念祖。吏曹正郞沈豊之。兵曹正郞趙時偉朴祐源。校理嚴思晩。兵曹佐郞金履正。前正言柳誼。文兼宋煥億金憙黃昇源韓用龜。副修撰鄭志儉。別刑房都事柳文範尹秀東。文書色都事李大永金晩根。以次進伏。尙喆等曰。夜間聖體。若何。上曰。一樣矣。上曰。應坐凶孽之知機逃躱。大係國綱。而捕廳尙未捕捉。不可無別般跟捕之道矣。尙喆曰。罪人發捕之規。奉命都事先入本邑。領率吏卒。尋往罪人家。罪人就拿之後。應坐諸人。自本邑一竝囚禁。以侍朝家處分。例也。今番罪人。量海就捕之後。其子若弟。竝入京中。至有亡命之擧。本州之初未擧行。雖未知其時事勢之如何。後弊所關。不可無論責。當該牧使柳焵。先罷後拿。令該曹。口傳擇差。侍下批當日辭朝。給馬下送。何如。上曰。依爲之。出擧條大司憲李衍祥。大司諫李普行所懷。今番大逆不道正法罪人。量海子秉地。弟理海。俱以應坐之凶孼。及聞量海之正法。發捕之後。乃敢肆然亡命。此實前古所未有之變也。凶孼亡命。自有其律。而今此兩孽之情節。尤爲萬萬窮凶極惡。而實有叵測難言之慮。臣等調亟命該府該廳。嚴飭京外。懸賞構捕。刻期捉納。嚴鞫正法。宜矣。上曰。依啓。出擧條上命書傳敎曰。大逆不道正法罪人量海之弟理海。一名定海者。及量海之子秉地。於量海正法。理海發捕之後。潛入京中。知機逃躱。不但劇賊支屬之逮治。一時爲急。況罪人亡命。大係國綱。內而五部。外而八道兩都。以此星火知委。登時譏捕。期於捉納。如有捉納者。當有重賞。隱慝者亦當與亡命之罪人共誅。自政院。卽爲分付京兆。仍卽下諭于諸道兩都監兵水使及留守處。使之眞諺翻謄。俾令坊曲曉然知之。亦令撥馬知委。上曰。罪人韓以箕上之。命問郞。書問目曰云云。見事變日記供曰云云。見事變日記上曰。罪人洪柱寬上之。命問郞。書問目曰云云。見事變日記供曰云云。見事變日記上命書傳敎曰。罪人洪柱寬。緊出於量海之招。以爲京中訛言。傳說於渠云。故雖命發捕。猶與參渉凶謀有異。宜念乃祖辛壬之事。初不加刑。亦以此也。其在惟輕之道。豈無酌處之擧。特爲分揀放送。正言李泰永所懷。罪人洪柱寬。緊出於量賊之招。則今此酌處之命。雖出於念舊之至意。而其在鞫體。不可遽然全釋。臣謂罪人洪柱寬。遠地定配。宜矣。上曰。酌處意在。不允。出擧條上曰。罪人崔鍾純上之。命問郞。書問目曰云云。見事變日記供曰云云。見事變日記上曰。罪人沈𨩌上之。命問郞。書問目曰云云。見事變日記供曰云云。見事變日記尙喆曰。此罪人供中。後翼之疏。自上謂之以詬罵天日。則矣身焉敢不謂詬罵云云之說。極爲凶獰矣。又問曰云云。見事變日記𨩌供曰云云。見事變日記尙喆曰。罪人供中。挾匕等供。與量海之招。一串貫來。腸肚相連。萬古豈有如此之逆乎。上曰。稱兵犯闕。古或有之。至於挾匕謀議之賊。式月斯生。雖曰末世。何至於此乎。尙喆等曰。挾匕等說。容易說去。無異例語。臣等不勝心寒而骨驚矣。又問曰云云。見事變日記𨩌供曰云云。見事變日記仍捧結案遲晩。上命書傳敎曰。罪人孟鳴遠。參渉於若淵冤死之說。又作叵測之文。至登於道臣之密啓。而量海後翼。卽是根柢窩窟。兩賊旣出之後。鳴遠。眞所謂孤雛之孤雛也。參酌定配。罪人尹昌鼎。以若淵之至親。偃息輦轂。旣爲恒簡之倀鬼。更作量翼之枝黨。同謀之律。烏可免乎。雖然。猶以量翼之端緖。自昌鼎而現露特從曠蕩之典。減死定配。罪人得淵。出付刑曹。參酌決配。罪人文淵。以昌鼎之子。不可出没京闉。姑從寬典。放逐鄕里。罪人崔鍾漢。旣已脫空。罪人李道翊。別無可問者。竝分揀放送。罪人李心傳。雖出賊招。本事別無可問之端。而聽言觀貌。極爲駭悖。處分至此。猶屬寬典。放逐鄕外。罪人孟鎭華怨國之說。公傳塗說。雖極駭悖。與渠做出。大有異焉。出付刑曹。刑推一次放送。罪人徐命完。旣無可問之端。亦無可罪之事。特爲放送。又命書傳敎曰。罪人後樂。雖是逆翼之兄。而殆不了了。又是量𨩌之黨。而亦極蠢蠢。以渠供中。本不見重於其弟之說觀之。果是實情。其不能生意參渉於三賊之凶謀。不難知也。何足數也。何足刑也。依堂啓參酌定配。又命書傳敎曰。罪人李道昇。雖出於範聖之招。別無端緖之鉤得者。特爲參酌放送。又命書傳敎曰。罪人崔鍾純閔迪洙。旣已白脫。竝特爲放送。尙喆等曰。聖意雖出於曠蕩之典。而其中亦多漏網之歎矣。上曰。窩窟旣得。至於此等之類。無異脅從。亦何足深治乎。上命書傳敎曰。親鞫姑罷。命善曰。實錄廳堂上李普行。方有臺銜。不爲仕進於本廳。莫重史役。將不免中輟。此已可悶。而郞廳尹行元。以文兼連在侍衛。此與問郞有異。除本仕。使之專意本廳。何如。上曰。依爲之。今聞卿言。大司諫李普行許遞。口傳付軍職。可也。出擧條上還內。諸臣以次退出。
정조 2년
戊戌七月二十八日三更一點。上御誠正閣。藥房副提調。持調中理氣湯入侍時。副提調洪國榮。記事官柳孟養徐龍輔金勉柱。醫官慶絢。以次進伏訖。絢奉湯劑進前。上進御。國榮曰。十五罪囚之酌處。誠爲曠蕩之典矣。上曰。量翼㷜三賊之伏法。窩窟已拔。其餘逆囚。可謂孤雛腐鼠。何必更問。以故特皆酌處矣。國榮曰。理海秉地之亡命。極涉凶獰矣。上曰。渠輩以劇賊之子。與弟知幾逃躱。只爲姑息之計。而方今四面發捕。豈有不捉之理乎。國榮曰。然矣。命退去。諸臣以次出。
정조 2년
行都承旨洪國榮宿衛所直。行左承旨鄭民始坐直。行右承旨李鎭衡坐。左副承旨李義祤坐。右副承旨徐有防坐直。同副承旨申應顯坐。注書柳孟養藥院直鄭東浚仕直。事變假注書李百亨仕。
정조 2년
徐有防啓曰。合辭方張之時。兩司無詣臺之員。事甚未安。除在外傳旨未下外。呈告人員。竝卽牌招。何如。傳曰。允。
정조 2년
徐有防啓曰。事變假注書李百亨。身病猝重。勢難察任。今姑改差。何如。傳曰。允。
정조 2년
又啓曰。明日次對。兩司當爲進參。除在外傳旨未下外。大司憲李衍祥。待開門牌招。何如。傳曰。允。
정조 2년
江原監司李亨逵狀啓。七月令宗廟薦新生鰱魚。限內不得封進。惶恐待罪事。傳于鄭民始曰。勿待罪事。回諭。
정조 2년
鄭民始。以禮曹言啓曰。今番凶逆。實是亘古所無之變。幸賴皇天祖宗。默佑陰隲。元惡巨魁。次第伏法。此乃國家莫大之慶。告宗廟永寧殿社稷後。京外進箋。頒敎陳賀等節。不容少緩。卽爲擇日擧行。何如。傳曰。允。告廟社日字。來八月初一日。朔祭兼告事由。陳賀。擇日擧行。外方只進箋文及方物於大殿。而物膳則除之事。行會。
정조 2년
徐有防。以刑曹言啓曰。因義禁府啓辭。大逆不道罪人𨩌。籍没家産事。命下矣。罪人𨩌奴婢等。令京兆。考出帳籍。亦爲知委於五部及各該道。使之一一査出。修成冊報來後。依例花名永屬公賤之意。敢啓。傳曰。知道。
정조 2년
又以義禁府言啓曰。大逆不道罪人𨩌。旣已承服正刑。其父母妻妾子女祖孫兄弟娣妹子之妻妾。伯叔父兄弟之子。年歲姓名。存没居住。令漢城府。考出帳籍。亦爲分付五部及各該道。應坐諸人。一一査出。成冊牒報後。依律擧行。而籍没家産。破家瀦澤。降邑號。罷守令等事。令各該司。奉承傳擧行。何如。傳曰。允。
정조 2년
戊戌七月二十九日。兼春秋張顯慶。刑曹罪人李千奉加刑啓目。傳曰。更加嚴刑。期於得情爲良如敎。
정조 2년
刑曹罪人李光默加刑啓目。傳曰更加嚴刑。期於得情爲良如敎。
정조 2년
刑曹罪人金奉鎭加刑啓目。傳曰。更加嚴刑。期於得情爲良如敎。
정조 2년
戊戌七月二十九日辰時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。昨日終日訊囚。深夜還內。聖候。若何。上曰。一樣矣。命讀公事。國榮讀奏。上曰。翰圈被選人。皆在京云乎。國榮曰。其中數三人。姑未入來矣。上曰。召試則待畢來。當擧行矣。國榮曰。似然矣。上曰。理海與秉地。溺水致斃。果是分明云乎。國榮曰。自京兆檢驗。則容貌疤記及標迹。分明無疑云矣。命退去。諸臣以次出。
정조 2년
藥房都提調徐命善。提調具允鈺。行右承旨李鎭衡啓曰。伏未審日間。聖體。若何。臣等今日率諸御醫。趁早入診。詳察聖候爲宜。王大妃殿氣候。何如。惠慶宮氣候。何如。臣等不任區區憂慮。敢來問安。竝此仰稟。答曰。知道。王大妃殿惠慶宮中宮殿。藥房口傳問安。答曰。知道。
정조 2년
傳于李義翊曰。大臣備局堂上引見。
정조 2년
傳于鄭民始曰。右副承旨。馳詣宗廟永寧殿告由祭祭物祭器祭井看審。諸執事進排官。摘奸以來。
정조 2년
又傳于曰。同副承旨。馳詣社稷。秋享大祭祭所奉審後。祭物祭器祭井看審。諸執事進排官。摘奸以來。
정조 2년
有政。吏批。判書金鍾秀進。參判金熤牌不進。參議李秉模疏批未下。同副承旨申應顯進。啓曰。玉堂闕員。今當差出。而擬望之人乏少。外任竝擬。何如。傳曰。允。以李性源爲大司諫。沈念祖爲副應敎。李儒慶爲副修撰。李在簡爲慶尙監司。行副司直洪樂命。今超資憲。前監司李性源。今加嘉善。以上陞擢調用事承傳。承文著作柳橚單付。
정조 2년
兵批。行判書李徽之進。參判尹坊病。參議李憲默病。參知李世奭入直進。副司直洪益弼李性源。副司果李儒慶洪明浩。
정조 2년
以正言李泰永。牌不進罷職傳旨。傳于徐有防曰。只推。
정조 2년
以掌令尹行晉。司鍊呂善亨。獻納李昌漢。正言尹得孚。持平李思祚洪履健。牌不進罷職傳旨。傳于李義翊曰。只推。